b'\n_START_ARTICLE_\nCehia\n_START_SECTION_\nEtimologie\n_START_PARAGRAPH_\nDenumirea tradi\xc8\x9bional\xc4\x83 de \xe2\x80\x9eBoemia\xe2\x80\x9d provine din latinescul \xe2\x80\x9eBoiohaemum\xe2\x80\x9d, care \xc3\xaenseamn\xc4\x83 \xe2\x80\x9e\xc8\x9bara boilor". Numele actual provine de la endonimul ceh \xc4\x8cechy, cu scrierea arhaic\xc4\x83 C\xc5\xbeechy, similar\xc4\x83 celei poloneze._NEWLINE_De-a lungul istoriei Cehia a a fost divizat\xc4\x83 \xc3\xaen mai multe \xc8\x9b\xc4\x83ri, \xc8\x99i anume Boemia propriu-zis\xc4\x83 (\xc4\x8cechy) \xc3\xaen vest, Moravia (Morava) \xc3\xaen sud-est, \xc8\x99i Silezia Ceh\xc4\x83 (Slezsko; cea mai mic\xc4\x83 parte, de sud-est, a  Sileziei istorice, din care cea mai mare parte este ast\xc4\x83zi \xc3\xaen Polonia) \xc3\xaen nord-est. Cunoscut\xc4\x83 oficial drept \xe2\x80\x9eCoroana Regatului Boemiei\xe2\x80\x9d dup\xc4\x83 secolul al XIV-lea, s-au utilizat mai multe alte denumiri ale \xc8\x9b\xc4\x83rii, inclusiv \xe2\x80\x9eP\xc4\x83m\xc3\xa2nturile Coroanei Boeme\xe2\x80\x9d, \xe2\x80\x9e\xc8\x9aara Boem\xc4\x83\xe2\x80\x9d, \xe2\x80\x9eCoroana Boem\xc4\x83\xe2\x80\x9d, \xe2\x80\x9eP\xc4\x83m\xc3\xa2nturile Coroanei Sf\xc3\xa2ntului Wenceslas\xe2\x80\x9d etc. La ob\xc8\x9binerea independen\xc8\x9bei dup\xc4\x83 dizolvarea Imperiului Austro-Ungar \xc3\xaen 1918, s-a utilizat denumirea de Cehoslovacia pentru a reflecta uniunea popoarelor ceh \xc8\x99i slovac \xc3\xaen noua \xc8\x9bar\xc4\x83._NEWLINE_Dup\xc4\x83 dizolvarea Cehoslovaciei, la sf\xc3\xa2r\xc8\x99itul anului 1992, partea ceh\xc4\x83 a primit denumirea oficial\xc4\x83 de \xe2\x80\x9eRepublica Ceh\xc4\x83\xe2\x80\x9d \xc8\x99i, dup\xc4\x83 recomandarea Ministerului de Externe ceh, denumirea alternativ\xc4\x83 scurt\xc4\x83 de Cehia (\xc3\xaen ceh\xc4\x83 \xc4\x8cesko \xcb\x88t\xca\x83\xc9\x9bsk\xc9\x94) de utilizat \xc3\xaen afara documentelor oficiale \xc8\x99i \xc3\xaen afara denumirilor de institu\xc8\x9bii guvernamentale.\n_START_SECTION_\nPreistorie\n_START_PARAGRAPH_\nArheologii au descoperit \xc3\xaen zon\xc4\x83 dovezi ale unor a\xc8\x99ez\xc4\x83ri preistorice, dat\xc3\xa2nd din neolitic. \xc3\x8en antichitate, \xc3\xaencep\xc3\xa2nd cu secolul al III-lea \xc3\xae.e.n., cel\xc8\x9bii, Boii \xc8\x99i ulterior \xc3\xaen secolul I, triburile germanice ale marcomanilor \xc8\x99i quazilor s-au stabilit aici. \xc3\x8en Perioada Migra\xc8\x9biilor, \xc3\xaen preajma secolului al V-lea, multe triburi germanice s-au deplasat c\xc4\x83tre vest \xc8\x99i sud din Europa Central\xc4\x83._NEWLINE_Slavii din zona M\xc4\x83rii Negre \xc8\x99i a Carpa\xc8\x9bilor s-au stabilit, apoi, aici (mi\xc8\x99care ce a fost stimulat\xc4\x83 \xc8\x99i de migra\xc8\x9bia masiv\xc4\x83 din Siberia \xc8\x99i Europa de Est: hunii, avarii, bulgarii \xc8\x99i maghiarii) \xc8\x99i au asimilat triburile germanice \xc8\x99i celtice r\xc4\x83mase. \xc3\x8en secolul al VI-lea, ei s-au deplasat c\xc4\x83tre sud \xc3\xaen Boemia, Moravia \xc8\x99i, par\xc8\x9bial, \xc3\xaen Austria de ast\xc4\x83zi. Pe parcursul secolului al VII-lea, negustorul franc Samo, sus\xc8\x9bin\xc4\x83tor al slavilor ce luptau contra st\xc4\x83p\xc3\xa2nilor lor avari, a devenit conduc\xc4\x83tor al primului stat slav cunoscut din Europa Central\xc4\x83. Principatul Moraviei a ap\xc4\x83rut \xc3\xaen secolul al VIII-lea \xc8\x99i a atins maxima \xc3\xaentindere \xc3\xaen secolul al IX-lea, c\xc3\xa2nd a fr\xc3\xa2nat influen\xc8\x9ba francilor \xc8\x99i a c\xc3\xa2\xc8\x99tigat protec\xc8\x9bia Papei.\n_START_SECTION_\nBoemia\n_START_PARAGRAPH_\nStatul boem sau ceh a ap\xc4\x83rut pe la sf\xc3\xa2r\xc8\x99itul secolului al IX-lea, c\xc3\xa2nd a fost unificat de dinastia P\xc5\x99emyslid\xc4\x83. Fiind singurul regat din cadrul Sf\xc3\xa2ntului Imperiu Roman, Regatul Boemiei a fost o putere regional\xc4\x83 important\xc4\x83 \xc3\xaen Evul Mediu. El a f\xc4\x83cut parte din Imperiu \xc3\xaentre 1002 \xc8\x99i 1806, cu excep\xc8\x9bia anilor 1440\xe2\x80\x931526. \xc3\x8en 1212, regele P\xc5\x99emysl Otakar I, purt\xc4\x83tor al titlului de \xe2\x80\x9erege\xe2\x80\x9d din 1198, a ob\xc8\x9binut de la \xc3\xaemp\xc4\x83rat Bula de Aur din Sicilia (edict oficial), prin care se confirma titlul regal pentru Otakar \xc8\x99i pentru descenden\xc8\x9bii s\xc4\x83i, iar Ducatul Boemiei a fost ridicat la rang de regat. Imigra\xc8\x9bia german\xc4\x83 a avut loc \xc3\xaen zonele periferice boeme \xc3\xaen secolul al XIII-lea. Germanii au populat ora\xc8\x99e \xc8\x99i districte miniere \xc8\x99i, \xc3\xaen unele cazuri, au \xc3\xaempins coloniile germane \xc3\xaenspre interiorul zonelor cehe\xc8\x99ti. \xc3\x8en 1235, puternica armat\xc4\x83 mongol\xc4\x83 a lansat o invazie a Europei. Dup\xc4\x83 b\xc4\x83t\xc4\x83lia de la Legnica, mongolii au \xc3\xaenaintat \xc3\xaen Moravia, dar au fost \xc3\xaenvin\xc8\x99i de c\xc4\x83tre regele boem \xc3\xaentr-o b\xc4\x83t\xc4\x83lie la Olomouc \xc8\x99i s-au \xc3\xaendreptat apoi spre Ungaria._NEWLINE_Regele P\xc5\x99emysl Otakar al II-lea a primit porecla de \xe2\x80\x9eregele de fier \xc8\x99i aur\xe2\x80\x9d datorit\xc4\x83 bog\xc4\x83\xc8\x9biei sale \xc8\x99i a for\xc8\x9bei militare. El a cucerit Austria, Stiria, Carinthia \xc8\x99i Carniola, extinz\xc3\xa2nd teritoriul Boemiei p\xc3\xa2n\xc4\x83 la Marea Adriatic\xc4\x83. El a murit \xc3\xaen b\xc4\x83t\xc4\x83lia de pe c\xc3\xa2mpia Moraviei \xc3\xaen 1278 \xc3\xaentr-un r\xc4\x83zboi cu rivalul s\xc4\x83u, regele Rudolph I al Germaniei. Fiul lui Ottokar, Wenceslaus\xc2\xa0al II-lea a primit \xc3\xaen 1300 coroana polon\xc4\x83 pentru el \xc3\xaensu\xc8\x99i \xc8\x99i coroana maghiar\xc4\x83 pentru fiul s\xc4\x83u. El a construit un vast imperiu ce se \xc3\xaentindea de la Dun\xc4\x83re p\xc3\xa2n\xc4\x83 la Marea Baltic\xc4\x83. \xc3\x8en 1306, ultimul rege din linia P\xc5\x99emyslizilor a fost ucis \xc3\xaen circumstan\xc8\x9be misterioase \xc3\xaen Olomouc pe c\xc3\xa2nd se odihnea. Dup\xc4\x83 o serie de r\xc4\x83zboaie dinastice, casa de Luxemburg a ob\xc8\x9binut tronul Boemiei._NEWLINE_Secolul al XIV-lea, \xc8\x99i mai ales domnia regelui de origine ceh\xc4\x83 Carol al IV-lea, care a devenit \xc8\x99i rege al Italiei, rege al romanilor \xc8\x99i \xc3\xaemp\xc4\x83rat romano-german, este considerat\xc4\x83 a fi epoca de aur a istoriei Cehiei. De importan\xc8\x9b\xc4\x83 deosebit\xc4\x83 a fost fondarea Universit\xc4\x83\xc8\x9bii Caroline la Praga, \xc3\xaen 1348, construc\xc8\x9bia Podului Carol, Pie\xc8\x9bei Carol \xc8\x99i aducerea aproape de terminare a castelului de la Praga \xc8\x99i a Catedralei Sf\xc3\xa2ntul Vitus. _NEWLINE_Moartea neagr\xc4\x83, care a b\xc3\xa2ntuit prin Europa \xc3\xaentre 1347 \xc8\x99i 1352, a decimat Regatul Boemiei \xc3\xaen 1380, ucig\xc3\xa2nd circa 10% din popula\xc8\x9bie._NEWLINE_\xc3\x8en secolul al XV-lea reformatorul religios \xc8\x99i social Jan Hus a format o mi\xc8\x99care denumit\xc4\x83, ulterior, dup\xc4\x83 el. De\xc8\x99i Hus a fost declarat eretic \xc8\x99i ars pe rug la Konstanz \xc3\xaen 1415, sus\xc8\x9bin\xc4\x83torii s\xc4\x83i s-au separat de Biserica Catolic\xc4\x83 \xc8\x99i au \xc3\xaenvins \xc3\xaen R\xc4\x83zboaiele Husite (1419\xe2\x80\x931434) cinci cruciade organizate \xc3\xaempotriva lor de \xc3\xaemp\xc4\x83ratul Sigismund. Petr Chel\xc4\x8dick\xc3\xbd a continuat cu mi\xc8\x99carea de reform\xc4\x83 husit\xc4\x83. De-a lungul urm\xc4\x83toarelor dou\xc4\x83 secole, 90% din locuitori au aderat la aceast\xc4\x83 mi\xc8\x99care._NEWLINE_Dup\xc4\x83 1526 Boemia a intrat treptat sub controlul Habsburgilor, ace\xc8\x99tia devenind regi ai Boemiei. Defenestra\xc8\x9bia de la Praga \xc8\x99i revolta antihabsburgic\xc4\x83 ce a urmat \xc3\xaen 1618 a marcat \xc3\xaenceputul R\xc4\x83zboiului de Treizeci de Ani, care s-a r\xc4\x83sp\xc3\xa2ndit \xc3\xaen toat\xc4\x83 Europa Central\xc4\x83. \xc3\x8en 1620, revolta din Boemia a fost \xc3\xaen\xc4\x83bu\xc8\x99it\xc4\x83 \xc3\xaen b\xc4\x83t\xc4\x83lia de la Muntele Alb, \xc8\x99i leg\xc4\x83turile \xc3\xaentre Boemia \xc8\x99i \xc8\x9b\xc4\x83rile ereditare Habsburgice din Austria s-au \xc3\xaent\xc4\x83rit. R\xc4\x83zboiul a avut un efect devastator asupra popula\xc8\x9biei locale; oamenii au avut de ales \xc3\xaentre a se converti la catolicism \xc8\x99i a p\xc4\x83r\xc4\x83si \xc8\x9bara._NEWLINE_Perioada ce a urmat, din 1620 p\xc3\xa2n\xc4\x83 la sf\xc3\xa2r\xc8\x99itul secolului al XVIII-lea, a fost adesea denumit\xc4\x83 \xe2\x80\x9eEpoca Neagr\xc4\x83\xe2\x80\x9d. Popula\xc8\x9bia Cehiei a sc\xc4\x83zut prin r\xc4\x83zboaie, boli, foamete \xc8\x99i prin expulzarea protestan\xc8\x9bilor. Habsburgii au interzis toate religiile diferite de catolicism. Turcii otomani \xc8\x99i t\xc4\x83tarii au invadat Moravia \xc3\xaen 1663. \xc3\x8en 1679\xe2\x80\x931680, \xc8\x9bara ceh\xc4\x83 a avut de suferit dup\xc4\x83 o epidemie de cium\xc4\x83 \xc8\x99i o r\xc4\x83scoal\xc4\x83 a iobagilor._NEWLINE_Domniile Mariei Terezia \xc8\x99i a fiului ei Iosif al II-lea, Sf\xc3\xa2nt \xc3\x8emp\xc4\x83rat Roman \xc8\x99i coregent din 1765, a fost epoca absolutismului luminat. \xc3\x8en 1742, majoritatea Sileziei, atunci aflat\xc4\x83 \xc3\xaen posesia coroanei Boemiei, a fost ocupat\xc4\x83 de regele Frederic al II-lea al Prusiei \xc3\xaen R\xc4\x83zboiul de Succesiune Austriac\xc4\x83. Marea Foamete, care a durat \xc3\xaentre 1770 \xc8\x99i 1771, a ucis aproximativ o zecime din popula\xc8\x9bia Cehiei, adic\xc4\x83 250.000 de oameni, \xc8\x99i a radicalizat zonele rurale, duc\xc3\xa2nd la r\xc4\x83scoale \xc8\x9b\xc4\x83r\xc4\x83ne\xc8\x99ti._NEWLINE_Dup\xc4\x83 c\xc4\x83derea Sf\xc3\xa2ntului Imperiu Roman, Boemia a devenit parte din Imperiul Austriac \xc8\x99i apoi din Austro\xe2\x80\x93Ungaria. Iob\xc4\x83gia a fost abolit\xc4\x83 complet abia \xc3\xaen 1848. Dup\xc4\x83 revolu\xc8\x9biile din 1848, \xc3\xaemp\xc4\x83ratul Franz Josef I al Austriei a instituit o monarhie absolutist\xc4\x83, \xc3\xaen \xc3\xaencercarea de a echilibra interesele etnice aflate \xc3\xaen conflict \xc3\xaen interiorul imperiului.\n_START_SECTION_\nCehoslovacia\n_START_PARAGRAPH_\nCirca 1,4 milioane de solda\xc8\x9bi cehi au luptat \xc3\xaen Primul R\xc4\x83zboi Mondial, dintre care circa 150.000 au murit. Peste 90.000 de voluntari cehi au format Legiunile Cehoslovace \xc3\xaen Fran\xc8\x9ba, Italia \xc8\x99i Rusia, unde au luptat \xc3\xaempotriva Puterilor Centrale \xc8\x99i, apoi, \xc3\xaempotriva armatelor bol\xc8\x99evice. Dup\xc4\x83 pr\xc4\x83bu\xc8\x99irea Imperiului Austro-Ungar, la sf\xc3\xa2r\xc8\x99itul Primului R\xc4\x83zboi Mondial, a fost \xc3\xaenfiin\xc8\x9bat\xc4\x83 republica independent\xc4\x83 Cehoslovacia \xc3\xaen 1918. Aceast\xc4\x83 \xc8\x9bar\xc4\x83 nou\xc4\x83 cuprindea Coroana Boem\xc4\x83 (Boemia, Moravia \xc8\x99i Silesia) cu p\xc4\x83r\xc8\x9bi din Regatul Ungariei (Slovacia \xc8\x99i Rutenia Carpatic\xc4\x83), cu semnificative minorit\xc4\x83\xc8\x9bi locale germane, maghiare, poloneze \xc8\x99i rutene._NEWLINE_De\xc8\x99i Cehoslovacia era un stat unitar, legisla\xc8\x9bia era, la acea vreme, una cu drepturi numeroase pentru minorit\xc4\x83\xc8\x9bi \xc8\x99i a r\xc4\x83mas singura democra\xc8\x9bie \xc3\xaen aceast\xc4\x83 parte a Europei \xc3\xaen perioada interbelic\xc4\x83. Efectele Marii Crize Economice cu \xc8\x99omaj masiv \xc8\x99i propagand\xc4\x83 insistent\xc4\x83 a Germaniei Naziste au avut \xc3\xaens\xc4\x83 ca rezultat nemul\xc8\x9bumiri \xc8\x99i sus\xc8\x9binere puternic\xc4\x83 \xc3\xaen s\xc3\xa2nul comunit\xc4\x83\xc8\x9bilor etnice germane \xc3\xaen favoarea separ\xc4\x83rii de Cehoslovacia. Adolf Hitler a profitat de ocazie \xc8\x99i, folosindu-se de mi\xc8\x99carea separatist\xc4\x83 Partidul Germanilor din Sude\xc8\x9bi a lui Konrad Henlein, a ob\xc8\x9binut Regiunea Sudet\xc4\x83, net majoritar germanofon\xc4\x83 (\xc3\xaempreun\xc4\x83 cu fortifica\xc8\x9biile de grani\xc8\x9b\xc4\x83 similare cu Linia Maginot) prin Acordul de la M\xc3\xbcnchen (semnat de Germania Nazist\xc4\x83, Fran\xc8\x9ba, Regatul Unit \xc8\x99i Italia), \xc3\xaen ciuda mobiliz\xc4\x83rii armatei cehoslovace de 1,2 milioane de solda\xc8\x9bi \xc8\x99i a alian\xc8\x9bei militare franco-cehoslovace. Polonia a anexat regiunea Transolza din jurul ora\xc8\x99ului \xc4\x8cesk\xc3\xbd T\xc4\x9b\xc5\xa1\xc3\xadn. Ungaria a ob\xc8\x9binut p\xc4\x83r\xc8\x9bi din Slovacia \xc8\x99i Rutenia Subcarpatic\xc4\x83 prin Primul Arbitraj de la Viena, din noiembrie 1938._NEWLINE_Restul Slovaciei \xc8\x99i a Ruteniei Subcarpaticce au c\xc4\x83p\xc4\x83tat o autonomie mai larg\xc4\x83, statul primind denumirea de \xe2\x80\x9eCeho-Slovacia\xe2\x80\x9d. Dup\xc4\x83 ce Germania Nazist\xc4\x83 a amenin\xc8\x9bat cu anexarea unei p\xc4\x83r\xc8\x9bi din Slovacia, permi\xc8\x9b\xc3\xa2nd anexarea restului regiunilor de c\xc4\x83tre Ungaria \xc8\x99i Polonia, Slovacia a ales s\xc4\x83-\xc8\x99i p\xc4\x83streze integritatea teritorial\xc4\x83 \xc8\x99i na\xc8\x9bional\xc4\x83, separ\xc3\xa2ndu-se din Ceho-Slovacia \xc3\xaen martie 1939, \xc8\x99i aliindu-se, a\xc8\x99a cum a cerut Germania, cu coali\xc8\x9bia lui Hitler._NEWLINE_Restul teritoriului ceh a fost ocupat de Germania, care l-a transformat \xc3\xaen a\xc8\x99a-numitul Protectorat al Boemiei \xc8\x99i Moraviei. Protectoratul a fost declarat parte a celui de al Treilea Reich, iar pre\xc8\x99edintele \xc8\x99i primul ministru au fost subordona\xc8\x9bi Reichsprotektorului (\xe2\x80\x9eprotector imperial\xe2\x80\x9d) german. Rutenia Subcarpatic\xc4\x83 \xc8\x99i-a declarat independen\xc8\x9ba, sub numele de \xe2\x80\x9eRepublica Carpato-Ucrainei\xe2\x80\x9d, la 15 martie 1939, dar a fost invadat\xc4\x83 de Ungaria \xc3\xaen aceea\xc8\x99i zi \xc8\x99i anexat\xc4\x83, oficial, a doua zi. Circa 345.000 de cet\xc4\x83\xc8\x9beni cehoslovaci, inclusiv 277.000 de evrei, au fost uci\xc8\x99i sau executa\xc8\x9bi, \xc3\xaen vreme ce alte sute de mii au fost trimi\xc8\x99i \xc3\xaen lag\xc4\x83re de concentrare sau pu\xc8\x99i la munc\xc4\x83 for\xc8\x9bat\xc4\x83. Circa dou\xc4\x83 treimi din poporul ceh era destinat fie extermin\xc4\x83rii, fie deport\xc4\x83rii. Un lag\xc4\x83r de concentrare nazist s-a aflat la Terez\xc3\xadn, la nord de Praga._NEWLINE_A existat o rezisten\xc8\x9b\xc4\x83 ceh\xc4\x83, \xc8\x99i \xc3\xaen interior \xc8\x99i \xc3\xaen str\xc4\x83in\xc4\x83tate, cea mai important\xc4\x83 ac\xc8\x9biune a sa fiind asasinarea, la 27 mai 1942, a liderului nazist Reinhard Heydrich, \xc3\xaentr-o suburbie a Prag\xc4\x83i . Guvernul cehoslovac din exil \xc8\x99i armata sa care a luptat \xc3\xaempotriva Germaniei au fost recunoscute de Alia\xc8\x9bi; Trupele cehoslovace au luptat de la \xc3\xaenceputul r\xc4\x83zboiului \xc3\xaen Polonia, Fran\xc8\x9ba, Regatul Unit, Africa de Nord, Orientul Mijlociu \xc8\x99i Uniunea Sovietic\xc4\x83. Ocupa\xc8\x9bia german\xc4\x83 a luat sf\xc3\xa2r\xc8\x99it la 9 mai 1945, odat\xc4\x83 cu sosirea armatelor sovietic\xc4\x83 \xc8\x99i american\xc4\x83 \xc8\x99i cu revolta de la Praga. Circa 140.000 de solda\xc8\x9bi sovietici au murit eliber\xc3\xa2nd Cehoslovacia de ocupa\xc8\x9bia german\xc4\x83._NEWLINE_\xc3\x8en 1945\xe2\x80\x931946, aproape \xc3\xaentreaga minoritate german\xc4\x83 din Cehoslovacia, circa 3 milioane de oameni, au fost expulza\xc8\x9bi \xc3\xaen Germania \xc8\x99i Austria. \xc3\x8en acest r\xc4\x83stimp, mii de germani au fost \xc8\x9binu\xc8\x9bi \xc3\xaen \xc3\xaenchisori \xc8\x99i lag\xc4\x83re de deten\xc8\x9bie sau folosi\xc8\x9bi pentru munc\xc4\x83 for\xc8\x9bat\xc4\x83. \xc3\x8en vara lui 1945, au avut loc \xc8\x99i c\xc3\xa2teva masacre. Singurii germani neexpulza\xc8\x9bi au fost cei circa 250.000 care activaser\xc4\x83 \xc3\xaen rezisten\xc8\x9ba antinazist\xc4\x83 sau care erau considera\xc8\x9bi de importan\xc8\x9b\xc4\x83 economic\xc4\x83, de\xc8\x99i mul\xc8\x9bi dintre ei au emigrat ulterior. Dup\xc4\x83 un referendum organizat de sovietici, Rutenia Subcarpatic\xc4\x83 nu a mai fost readus\xc4\x83 \xc3\xaen grani\xc8\x9bele Cehoslovaciei, \xc8\x99i a r\xc4\x83mas ca parte din RSS Ucrainean\xc4\x83, sub numele de Regiunea Transcarpatia, \xc3\xaen 1946._NEWLINE_Cehoslovacia a \xc3\xaencercat s\xc4\x83 joace rol de \xe2\x80\x9epunte\xe2\x80\x9d \xc3\xaentre Occident \xc8\x99i Est. Partidul Comunist din Cehoslovacia a crescut \xc3\xaens\xc4\x83 rapid \xc3\xaen popularitate, pe fondul unei deziluzii generale fa\xc8\x9b\xc4\x83 de Occident din cauza Acordului de la M\xc3\xbcnchen, \xc8\x99i o atitudine popular\xc4\x83 favorabil\xc4\x83 fa\xc8\x9b\xc4\x83 de URSS, datorit\xc4\x83 rolului sovieticilor \xc3\xaen eliberarea Cehoslovaciei de sub ocupa\xc8\x9bia german\xc4\x83. \xc3\x8en alegerile din 1946, comuni\xc8\x99tii au ob\xc8\x9binut 38% din voturi \xc8\x99i au devenit cel mai mare partid din parlamentul cehoslovac. Ei au format un guvern de coali\xc8\x9bie cu alte partide din Frontul Na\xc8\x9bional \xc8\x99i au ac\xc8\x9bionat rapid pentru a-\xc8\x99i consolida puterea. Pasul decisiv a avut loc \xc3\xaen februarie 1948, \xc3\xaentr-un \xc8\x99ir de evenimente caracterizate de comuni\xc8\x99ti ca \xe2\x80\x9erevolu\xc8\x9bie\xe2\x80\x9d \xc8\x99i de anticomuni\xc8\x99ti ca o \xe2\x80\x9epreluare a puterii cu for\xc8\x9ba\xe2\x80\x9d. Mili\xc8\x9biile Poporului au preluat controlul asupra unor puncte-cheie din Praga, \xc8\x99i a fost format un nou guvern, format doar din comuni\xc8\x99ti._NEWLINE_Timp de 41 de ani, Cehoslovacia a fost stat comunist \xc3\xaen spatele Cortinei de Fier. Aceast\xc4\x83 perioad\xc4\x83 se caracterizeaz\xc4\x83 prin \xc3\xaent\xc3\xa2rzierea fa\xc8\x9b\xc4\x83 de Occident la aproape toate capitolele dezvolt\xc4\x83rii sociale \xc8\x99i economice. PIB-ul pe cap de locuitor a sc\xc4\x83zut de la un nivel apropiat de al Austriei p\xc3\xa2n\xc4\x83 sub cele ale Greciei \xc8\x99i Portugaliei \xc3\xaen anii 1980. Guvernul comunist a na\xc8\x9bionalizat total mijloacele de produc\xc8\x9bie \xc8\x99i a construit o economie planificat\xc4\x83. Climatul politic a fost unul deosebit de represiv, cu numeroase procese \xc3\xaenscenate \xc8\x99i sute de mii de de\xc8\x9binu\xc8\x9bi politici, dar a \xc3\xaenceput s\xc4\x83 se deschid\xc4\x83 \xc8\x99i s\xc4\x83 devin\xc4\x83 tolerant la sf\xc3\xa2r\xc8\x99itul anilor 1960, culmin\xc3\xa2nd cu perioada \xc3\xaen care Alexander Dub\xc4\x8dek a condus partidul, \xc3\xaen 1968, perioad\xc4\x83 denumit\xc4\x83 Prim\xc4\x83vara de la Praga, care a \xc3\xaencercat s\xc4\x83 construiasc\xc4\x83 \xe2\x80\x9esocialismul cu fa\xc8\x9b\xc4\x83 uman\xc4\x83\xe2\x80\x9d \xc8\x99i, eventual, chiar s\xc4\x83 introduc\xc4\x83 pluralismul politic. Mi\xc8\x99carea a fost oprit\xc4\x83 cu for\xc8\x9ba la 21 august 1968 de o invazie a Pactului de la Var\xc8\x99ovia._NEWLINE_Invazia a fost urmat\xc4\x83 de un program dur de \xe2\x80\x9enormalizare\xe2\x80\x9d la sf\xc3\xa2r\xc8\x99itul anilor 1960 \xc8\x99i \xc3\xaen anii 1970. P\xc3\xa2n\xc4\x83 \xc3\xaen 1989, sistemul politic se baza pe cenzurarea opozi\xc8\x9biei. Disiden\xc8\x9bii au publicat \xc3\xaen 1977 Charta 77, \xc8\x99i au \xc3\xaenceput proteste puternice \xc3\xaen 1988. \xc3\x8entre 1948 \xc8\x99i 1989 peste 250.000 de cehi \xc8\x99i slovaci au fost trimi\xc8\x99i \xc3\xaen \xc3\xaenchisori pentru \xe2\x80\x9eactivit\xc4\x83\xc8\x9bi \xc3\xaempotriva statului\xe2\x80\x9d \xc8\x99i peste 400.000 au emigrat.\n_START_SECTION_\nRevolu\xc8\x9bia de Catifea \xc8\x99i independen\xc8\x9ba\n_START_PARAGRAPH_\n\xc3\x8en noiembrie 1989, Cehoslovacia a redevenit \xc8\x9bar\xc4\x83 democratic\xc4\x83 prin Revolu\xc8\x9bia de Catifea. Aspira\xc8\x9biile na\xc8\x9bionale ale slovacilor au crescut \xc3\xaens\xc4\x83 \xc8\x99i, la 1 ianuarie 1993, \xc8\x9bara s-a separat pe cale pa\xc8\x99nic\xc4\x83 \xc3\xaen dou\xc4\x83 state independente\xc2\xa0\xe2\x80\x94 Cehia \xc8\x99i Slovacia. Ambele \xc8\x9b\xc4\x83ri au trecut prin reforme economice \xc8\x99i privatiz\xc4\x83ri pentru a reveni la economia de pia\xc8\x9b\xc4\x83. Acest proces a fost unul de succes; \xc3\xaen 2006, Republica Ceh\xc4\x83 a fost recunoscut\xc4\x83 de Banca Mondial\xc4\x83 ca \xe2\x80\x9e\xc8\x9bar\xc4\x83 dezvoltat\xc4\x83\xe2\x80\x9d, iar \xc3\xaen 2009 Indicele Dezvolt\xc4\x83rii Umane a adus-o \xc3\xaen r\xc3\xa2ndul \xc8\x9b\xc4\x83rilor cu \xe2\x80\x9edezvoltare uman\xc4\x83 foarte ridicat\xc4\x83\xe2\x80\x9d._NEWLINE_Din 1991, Republica Ceh\xc4\x83, la \xc3\xaenceput ca parte a Cehoslovaciei \xc8\x99i apoi de sine st\xc4\x83t\xc4\x83toare, a f\xc4\x83cut parte din Grupul de la Visegr\xc3\xa1d \xc8\x99i, dup\xc4\x83 1995, din OECD. Cehia a derat la NATO la 12 martie 1999 \xc8\x99i la Uniunea European\xc4\x83 la 1 mai 2004. A de\xc8\x9binut pre\xc8\x99edin\xc8\x9bia Uniunii Europene \xc3\xaen prima jum\xc4\x83tate a lui 2009.\n_START_SECTION_\nPolitic\xc4\x83\n_START_PARAGRAPH_\nRepublica Ceh\xc4\x83 este o democra\xc8\x9bie reprezentativ\xc4\x83, pluralist\xc4\x83 \xc8\x99i parlamentar\xc4\x83, fiind condus\xc4\x83 de primul ministru \xc3\xaen calitate de \xc8\x99ef al guvernului. Parlamentul (Parlament \xc4\x8cesk\xc3\xa9 republiky) este bicameral, format din Camera Deputa\xc8\x9bilor (\xc3\xaen ceh\xc4\x83 Poslaneck\xc3\xa1 sn\xc4\x9bmovna) (200 de membri) \xc8\x99i din Senat (\xc3\xaen ceh\xc4\x83 Sen\xc3\xa1t) (81 de membri)._NEWLINE_Pre\xc8\x99edintele Republicii Cehe este ales de camerele reunite ale Parlamentului pe un mandat de cinci ani, neav\xc3\xa2nd dreptul la mai mult de dou\xc4\x83 mandate consecutive. Pre\xc8\x99edintele este oficial \xc8\x99eful statului, av\xc3\xa2nd puteri limitate, \xc3\xaen principal de a retrimite legi \xc3\xaen Parlament, de a nominaliza judec\xc4\x83torii Cur\xc8\x9bii Constitu\xc8\x9bionale (care sunt apoi aproba\xc8\x9bi \xc3\xaen Senat) \xc8\x99i de a dizolva parlamentul \xc3\xaen anumite circumstan\xc8\x9be speciale \xc8\x99i neobi\xc8\x99nuite. El nume\xc8\x99te \xc8\x99i un candidat pentru func\xc8\x9bia de prim ministru, precum \xc8\x99i al\xc8\x9bi membri ai cabinetului la propunerea primului ministru._NEWLINE_Primul ministru este \xc8\x99eful guvernului \xc8\x99i are puteri considerabile, inclusiv dreptul de a stabili agenda politicii interne \xc8\x99i externe, de a mobiliza majoritatea parlamentar\xc4\x83 \xc8\x99i de a alege mini\xc8\x99trii guvernului._NEWLINE_Membrii Camerei Deputa\xc8\x9bilor sunt ale\xc8\x99i prin vot propor\xc8\x9bional pe mandate de patru ani, pragul electoral fiind de 5%. Exist\xc4\x83 14 circumscrip\xc8\x9bii electorale, identice cu regiunile administrative ale \xc8\x9b\xc4\x83rii. Camera Deputa\xc8\x9bilor, succesoarea Consiliului Na\xc8\x9bional Ceh, are puterile \xc8\x99i responsabilit\xc4\x83\xc8\x9bile fostului parlament federal al fostei Cehoslovacii._NEWLINE_Membrii Senatului sunt ale\xc8\x99i \xc3\xaen colegii uninominale \xc3\xaen dou\xc4\x83 tururi de scrutin pe mandate de \xc8\x99ase ani, o treime din ei fiind ale\xc8\x99i din doi \xc3\xaen doi ani, \xc3\xaen toamna fiec\xc4\x83rui an par. Primele alegeri au avut loc \xc3\xaen 1996, pentru mandate de dimensiuni diferite. Acest sistem este modelat dup\xc4\x83 Senatul american, dar fiecare colegiu este de aproximativ aceea\xc8\x99i dimensiune, iar votul este \xc3\xaen dou\xc4\x83 tururi. Popularitatea Senatului este redus\xc4\x83 \xc3\xaen r\xc3\xa2ndul publicului \xc8\x99i alegerile pentru senat sufer\xc4\x83 de prezen\xc8\x9b\xc4\x83 redus\xc4\x83 la urne, cu circa 30% la primul tur \xc8\x99i cu 20% la al doilea.\n_START_SECTION_\nRela\xc8\x9biile externe\n_START_PARAGRAPH_\nApartenen\xc8\x9ba la Uniunea European\xc4\x83 este central\xc4\x83 \xc3\xaen politica extern\xc4\x83 a Cehiei. Republica Ceh\xc4\x83 a de\xc8\x9binut pre\xc8\x99edin\xc8\x9bia consiliului Uniunii Europene \xc3\xaen prima jum\xc4\x83tate a lui 2009, \xc3\xaen timpul primului mandat de ministru de externe de\xc8\x9binut de Karel Schwarzenberg._NEWLINE_Oficialii cehi au sus\xc8\x9binut lupt\xc4\x83torii pentru democra\xc8\x9bie din Birmania, Belarus, Republica Moldova \xc8\x99i Cuba.\n_START_SECTION_\nArmata\n_START_PARAGRAPH_\nFor\xc8\x9bele Armate Cehe constau din Armat\xc4\x83, For\xc8\x9bele Aeriene \xc8\x99i din unit\xc4\x83\xc8\x9bi speciale de suport. Pre\xc8\x99edintele Republicii Cehe, din 2013 Milo\xc5\xa1 Zeman, este comandant suprem al for\xc8\x9belor armate. \xc3\x8en 2004, armata a devenit organiza\xc8\x9bie complet profesionist\xc4\x83, serviciul militar fiind abolit. \xc8\x9aara este membr\xc4\x83 a NATO din 12 martie 1999. Cheltuielile cu ap\xc4\x83rarea se ridic\xc4\x83 la circa 1,8% din PIB (2006). Ca membru NATO, armata ceh\xc4\x83 particip\xc4\x83 la opera\xc8\x9biunile ISAF \xc8\x99i KFOR \xc8\x99i are solda\xc8\x9bi desf\xc4\x83\xc8\x99ura\xc8\x9bi \xc3\xaen Afganistan \xc8\x99i \xc3\xaen Kosovo. \xc3\x8entre principalele echipamente se num\xc4\x83r\xc4\x83: avioane de lupt\xc4\x83 multirol JAS-39 Gripen, avioane de lupt\xc4\x83 Aero L-159 Alca, elicoptere de atac Mi-24, blindate Pandur II, OT-64, OT-90, BVP-2 \xc8\x99i tancuri modernizate cehe\xc8\x99ti T-72 (T-72M4CZ). Furnizorii industriali principali sunt Rusia, Statele Unite \xc8\x99i Germania.\n_START_SECTION_\nGeografie\n_START_PARAGRAPH_\nRepublica Ceh\xc4\x83 se afl\xc4\x83 \xc3\xaentre paralelele de 48\xc2\xb0 \xc8\x99i 51\xc2\xb0 latitudine nordic\xc4\x83 (doar o mic\xc4\x83 zon\xc4\x83 se afl\xc4\x83 la nord de 51\xc2\xb0), \xc8\x99i \xc3\xaentre meridianele de 12\xc2\xb0 \xc8\x99i 19\xc2\xb0 longitudine estic\xc4\x83._NEWLINE_Peisajul este unul variat. Boemia, c\xc4\x83tre vest, const\xc4\x83 dintr-un bazin drenat de Elba (\xc3\xaen ceh\xc4\x83 Labe) \xc8\x99i de Vltava, \xc3\xaenconjurat de mun\xc8\x9bi de altitudine joas\xc4\x83, cum ar fi masivul Krkono\xc5\xa1e din Sude\xc8\x9bi. Aici se afl\xc4\x83 cel mai \xc3\xaenalt punct din \xc8\x9bar\xc4\x83, Sn\xc4\x9b\xc5\xbeka, la 1.602\xc2\xa0m, pe frontiera cu Polonia. Moravia, partea estic\xc4\x83 a \xc8\x9b\xc4\x83rii, este o zon\xc4\x83 deluroas\xc4\x83. Ea este drenat\xc4\x83 \xc3\xaen principal de r\xc3\xa2ul Morava, dar acolo se afl\xc4\x83 \xc8\x99i izvoarele Odrei._NEWLINE_Apele din Cehia curg c\xc4\x83tre trei m\xc4\x83ri diferite: Marea Nordului, Marea Baltic\xc4\x83 \xc8\x99i Marea Neagr\xc4\x83. Cehia de\xc8\x9bine \xc8\x99i Moldauhafen, un lot de 30.000\xc2\xa0m\xc2\xb2 din portul Hamburg, acordat Cehoslovaciei prin articolul 363 al tratatului de la Versailles, pentru a permite transportul m\xc4\x83rfurilor c\xc4\x83tre mare. Teritoriul va reveni Germaniei \xc3\xaen 2028.\n_START_SECTION_\nClima\n_START_PARAGRAPH_\nCehia are o clim\xc4\x83 temperat-continental\xc4\x83, cu veri relativ fierbin\xc8\x9bi \xc8\x99i ierni reci \xc8\x99i cu mult\xc4\x83 z\xc4\x83pad\xc4\x83. Diferen\xc8\x9ba de temperatur\xc4\x83 de la var\xc4\x83 la iarn\xc4\x83 este mare din cauza pozi\xc8\x9biei geografice \xc3\xaen interiorul continentului._NEWLINE_Temperaturile variaz\xc4\x83 mult \xc3\xaen func\xc8\x9bie de altitudine. \xc3\x8en general, la altitudini mari, temperaturile scad \xc8\x99i cantitatea de precipita\xc8\x9bii cre\xc8\x99te. Cea mai umed\xc4\x83 zon\xc4\x83 din Cehia se g\xc4\x83se\xc8\x99te este zona B\xc3\xadl\xc3\xbd Potok din Mun\xc8\x9bii Jizera, iar cea mai rece este districtul Louny de la nord-vest de Praga. Un alt factor important este distribu\xc8\x9bia mun\xc8\x9bilor; de aceea, clima este una variat\xc4\x83._NEWLINE_\xc3\x8en cel mai \xc3\xaenalt punt, Sn\xc4\x9b\xc5\xbeka (1.602\xc2\xa0m), temperatura medie este doar -0,4\xc2\xa0\xc2\xb0C, pe c\xc3\xa2nd \xc3\xaen c\xc3\xa2mpiile din regiunea Moravia de Sud, temperatura medie se ridic\xc4\x83 la 10\xc2\xa0\xc2\xb0C. Capitala \xc8\x9b\xc4\x83rii, Praga, are o temperatur\xc4\x83 medie similar\xc4\x83, sub influen\xc8\x9ba factorilor urbani._NEWLINE_Cea mai rece lun\xc4\x83 este de obicei ianuarie, urmat\xc4\x83 de februarie \xc8\x99i decembrie. \xc3\x8en aceste luni, ninge la munte \xc8\x99i uneori \xc8\x99i \xc3\xaen c\xc3\xa2mpie \xc8\x99i \xc3\xaen ora\xc8\x99ele mari. \xc3\x8en martie, aprilie \xc8\x99i mai, temperatura cre\xc8\x99te rapid, mai ales \xc3\xaen aprilie, c\xc3\xa2nd vremea tinde s\xc4\x83 varieze puternic \xc3\xaen timpul zilei. Prim\xc4\x83vara se caracterizeaz\xc4\x83 prin niveluri crescute ale apeilor r\xc3\xa2urilor, din cauza topirii z\xc4\x83pezii, ceea ce duce ocazional la rev\xc4\x83rs\xc4\x83ri._NEWLINE_Cea mai cald\xc4\x83 lun\xc4\x83 a anului este iulie, urmat\xc4\x83 de august \xc8\x99i iunie. \xc3\x8en medie, temperaturile din timpul verii sunt cu 20 de grade mai ridicate dec\xc3\xa2t iarna._NEWLINE_Toamna \xc3\xaencepe de obicei \xc3\xaen septembrie, o lun\xc4\x83 uscat\xc4\x83 \xc8\x99i relativ cald\xc4\x83. \xc3\x8en octombrie temperaturile \xc3\xaencep s\xc4\x83 scad\xc4\x83 sub 15\xc2\xa0\xc2\xb0C sau 10\xc2\xa0\xc2\xb0C; p\xc3\xa2n\xc4\x83 la sf\xc3\xa2r\xc8\x99itul lui noiembrie, temperaturile coboar\xc4\x83 p\xc3\xa2n\xc4\x83 aproape de punctul de \xc3\xaenghe\xc8\x9b._NEWLINE_Cea mai sc\xc4\x83zut\xc4\x83 temperatur\xc4\x83 \xc3\xaenregistrat\xc4\x83 vreodat\xc4\x83 a fost la Litv\xc3\xadnovice, l\xc3\xa2ng\xc4\x83 \xc4\x8cesk\xc3\xa9 Bud\xc4\x9bjovice, de -42,2\xc2\xa0\xc2\xb0C \xc8\x99i cea mai ridicat\xc4\x83 a fost de 40,2\xc2\xa0\xc2\xb0C la Praga, Uh\xc5\x99\xc3\xadn\xc4\x9bves._NEWLINE_Ploile cele mai multe sunt vara. Aversele sporadice sunt relativ constante de-a lungul anului (la Praga, num\xc4\x83rul mediu de zile cu cel pu\xc8\x9bin 0,1\xc2\xa0mm de precipita\xc8\x9bii variaz\xc4\x83 de la 12 \xc3\xaen septembrie \xc8\x99i octombrie p\xc3\xa2n\xc4\x83 la 16 \xc3\xaen noiembrie) dar ploi masive concentrate (zile cu peste 10\xc2\xa0mm) sunt mai frecvente \xc3\xaen lunile dintre mai \xc8\x99i august (cu media de dou\xc4\x83 astfel de zile lunar).\n_START_SECTION_\nEconomie\n_START_PARAGRAPH_\nRepublica Ceh\xc4\x83 are o economie dezvoltat\xc4\x83, cu venituri mari al c\xc4\x83rei PIB pe cap de locuitor se afl\xc4\x83 la 80% din media Uniunii. Unul dintre cele mai stabile \xc8\x99i prospere dintre statele post-comuniste, Cehia a \xc3\xaenregistrat cre\xc8\x99teri economice de peste 6% anual \xc3\xaen cei trei ani dinaintea izbucnirii crisei economice de la sf\xc3\xa2r\xc8\x99itul primului deceniu al secolului al XXI-lea. Cre\xc8\x99terea a fost condus\xc4\x83 de exporturi c\xc4\x83tre Uniunea European\xc4\x83, \xc3\xaen special Germania, \xc8\x99i de investi\xc8\x9biile str\xc4\x83ine, combinat\xc4\x83 cu o revitalizare a cererii \xc8\x99i pe plan intern._NEWLINE_Mare parte din economie a fost privatizat\xc4\x83, inclusiv b\xc4\x83ncile \xc8\x99i telecomunica\xc8\x9biile. Guvernul de centru-dreapta inten\xc8\x9bioneaz\xc4\x83 s\xc4\x83 continue privatizarea, inclusiv industria energetic\xc4\x83 \xc8\x99i aeroportul din Praga. A acceptat \xc8\x99i v\xc3\xa2nzarea a 7% din ac\xc8\x9biunile produc\xc4\x83torului de energie CEZ Group, discut\xc3\xa2nd \xc8\x99i privatizarea fabricii de bere Bud\xc4\x9bjovick\xc3\xbd Budvar. \xc3\x8en 2009, un studiu realizat de Asocia\xc8\x9bia Economic\xc4\x83 Ceh\xc4\x83 a constatat c\xc4\x83 majoritatea economi\xc8\x99tilor cehi favorizeaz\xc4\x83 continuarea liberaliz\xc4\x83rii \xc3\xaen majoritatea sectoarelor economiei._NEWLINE_\xc8\x9aara face parte din spa\xc8\x9biul Schengen, abolind controalele la frontiere \xc8\x99i deschiz\xc3\xa2nd total grani\xc8\x9bele cu to\xc8\x9bi vecinii s\xc4\x83i, Germania, Austria, Polonia \xc8\x99i Slovacia, la 21 decembrie 2007. Republica Ceh\xc4\x83 este \xc8\x99i membr\xc4\x83 a Organiza\xc8\x9biei Interna\xc8\x9bionale a Comer\xc8\x9bului._NEWLINE_Ultimul guvern ceh condus de social-democra\xc8\x9bi dorea adoptarea euro \xc3\xaen 2010, dar guvernul de centru-dreapta care i-a urmat a suspendat acel plan \xc3\xaen 2007. O dat\xc4\x83 exact\xc4\x83 nu a fost fixat\xc4\x83, ministrul de finan\xc8\x9be consider\xc3\xa2nd la acea vreme c\xc4\x83 anul 2012 ar fi o dat\xc4\x83 realist\xc4\x83, cu condi\xc8\x9bia reform\xc4\x83rii finan\xc8\x9belor publice. Cele mai recente planuri de adoptare a monedei unice nu dau nicio dat\xc4\x83 precis\xc4\x83. De\xc8\x99i \xc8\x9bara este mai bine pozi\xc8\x9bionat\xc4\x83 dec\xc3\xa2t celelalte state membre ale UE \xc3\xaen vederea adopt\xc4\x83rii monedei unice, din cauza ezit\xc4\x83rilor din plan politic, schimbarea nu poate avea loc \xc3\xaenainte de 2013, \xc3\xaen vreme ce premierul Petr Ne\xc4\x8das a afirmat c\xc4\x83 cehii vor fi mai \xc3\xaent\xc3\xa2i consulta\xc8\x9bi printr-un referendum._NEWLINE_Programul pentru Evaluarea Interna\xc8\x9bional\xc4\x83 a Studen\xc8\x9bilor, coordonat de OECD, claseaz\xc4\x83 sistemul ceh de educa\xc8\x9bie pe locul al 15-lea \xc3\xaen lume, mai sus dec\xc3\xa2t media OECD.\n_START_SECTION_\nInfrastructura de transport\n_START_PARAGRAPH_\nAeroportul V\xc3\xa1clav Havel din Praga este principalul aeroport interna\xc8\x9bional din \xc8\x9bar\xc4\x83. \xc3\x8en 2010, el a deservit 11,6\xc2\xa0milioane de pasageri, ceea ce \xc3\xael face cel mai utilizat aeroport din Europa Central\xc4\x83 \xc8\x99i de Est. \xc3\x8en total, Republica Ceh\xc4\x83 are 46 de aeroporturi cu piste pavate, dintre care \xc8\x99ase opereaz\xc4\x83 linii interna\xc8\x9bionale la Brno, Karlovy Vary, Mo\xc5\xa1nov (l\xc3\xa2ng\xc4\x83 Ostrava), Pardubice, Praga \xc8\x99i Kunovice (l\xc3\xa2ng\xc4\x83 Uhersk\xc3\xa9 Hradi\xc5\xa1t\xc4\x9b)._NEWLINE_\xc4\x8cesk\xc3\xa9 dr\xc3\xa1hy (c\xc4\x83ile ferate cehe) este principalul operator de cale ferat\xc4\x83 din Republica Ceh\xc4\x83, cu circa 180\xc2\xa0milioane de pasageri anual. Cu 9.505\xc2\xa0km de cale ferat\xc4\x83, Cehia are una dintre cele mai dense re\xc8\x9bele feroviare din Europa. Dintre ace\xc8\x99tia, 2.926\xc2\xa0km sunt electrifica\xc8\x9bi, 7.617\xc2\xa0km sunt cale ferat\xc4\x83 simpl\xc4\x83 \xc8\x99i 1.866\xc2\xa0km sunt cale ferat\xc4\x83 dubl\xc4\x83 sau multipl\xc4\x83. \xc3\x8en 2006, noile trenuri italiene cu sisteme de \xc3\xaenclinare Pendolino \xc4\x8cD Class 680 au intrat \xc3\xaen func\xc8\x9biune. Ele ating 237\xc2\xa0km/h, nou record de vitez\xc4\x83 pe calea ferat\xc4\x83 \xc3\xaen Cehia._NEWLINE_\xc3\x8en 2005, conform Biroului Ceh de Statistic\xc4\x83, 65,4% din energia electric\xc4\x83 era produs\xc4\x83 \xc3\xaen termocentrale (predominant cu c\xc4\x83rbuni); 30% \xc3\xaen centrale nucleare; \xc8\x99i 4,6% din surse regenerabile, inclusiv hidrocentrale. Rusia, prin conductele ce trec prin Ucraina \xc8\x99i, par\xc8\x9bial, Norvegia, prin conducte ce trec prin Germania, furnizeaz\xc4\x83 Cehie gaz lichid \xc8\x99i natural._NEWLINE_Re\xc8\x9beaua de drumuri din Cehia are 55.653\xc2\xa0km lungime, dintre care 738,4\xc2\xa0km sunt autostr\xc4\x83zi \xc8\x99i 439,1\xc2\xa0km sunt drumuri expres. Limita de vitez\xc4\x83 este de 50\xc2\xa0km/h \xc3\xaen localit\xc4\x83\xc8\x9bi, 90\xc2\xa0km/h \xc3\xaen afara lor \xc8\x99i 130\xc2\xa0km/h pe drumuri expres.\n_START_SECTION_\nTelecomunica\xc8\x9bii\n_START_PARAGRAPH_\nRepublica Ceh\xc4\x83 se claseaz\xc4\x83 \xc3\xaen primele zece \xc8\x9b\xc4\x83ri din lume \xc3\xaen ce prive\xc8\x99te viteza medie a conexiunilor la Internet_NEWLINE_\xc8\x99i are cel mai mare num\xc4\x83r de utilizatori de WiFi din Uniunea European\xc4\x83. La \xc3\xaenceputul lui 2008, erau peste 800 puncte de acces WiFi locale, cu circa 350.000 de utilizatori \xc3\xaen 2007. Acces la internet prin re\xc8\x9bele mobile, fie prin GPRS, EDGE, UMTS sau CDMA2000, este oferit de to\xc8\x9bi cei trei operatori de telefonie mobil\xc4\x83 (T-Mobile, Vodafone, Telefonica O2) precum \xc8\x99i de furnizorul de Internet U:fon. Compania de stat \xc4\x8cesk\xc3\xbd Telecom \xc8\x99i-a \xc3\xaencetinit r\xc4\x83sp\xc3\xa2ndirea serviciilor de date. La \xc3\xaenceputul lui 2004, a \xc3\xaenceput liberalizarea utiliz\xc4\x83rii conexiunilor \xc3\xaen bucl\xc4\x83 local\xc4\x83 \xc8\x99i al\xc8\x9bi operatori \xc3\xaencep s\xc4\x83 ofere conexiuni ADSL \xc8\x99i SDSL. Aceasta, urmat\xc4\x83 de privatizarea companiei \xc4\x8cesk\xc3\xbd Telecom a contribuit la sc\xc4\x83derea pre\xc8\x9burilor._NEWLINE_La 1 iulie 2006, \xc4\x8cesk\xc3\xbd Telecom a fost cump\xc4\x83rat\xc4\x83 de compania multina\xc8\x9bional\xc4\x83 de origine spaniol\xc4\x83 Telefonica \xc8\x99i a adoptat numele Telef\xc3\xb3nica O2 Republica Ceh\xc4\x83. \xc3\x8en aprilie 2012, ea oferea VDSL \xc8\x99i ADSL2+ \xc3\xaen multiple variante, cu viteze de p\xc3\xa2n\xc4\x83 la 25 Mb/s. Internetul prin cablu c\xc3\xa2\xc8\x99tig\xc4\x83 popularitate cu vitezele de acces de 2 p\xc3\xa2n\xc4\x83 la 120 Mb/s. Cel mai mare furnizor de pe aceast\xc4\x83 pia\xc8\x9b\xc4\x83, UPC, ofer\xc4\x83 servicii \xc3\xaen toate marile ora\xc8\x99e.\n_START_SECTION_\nTurism\n_START_PARAGRAPH_\nEconomia Cehiei ob\xc8\x9bine un venit substan\xc8\x9bial din turism. \xc3\x8en 2001, c\xc3\xa2\xc8\x99tigurile totale din turism au ajuns la 118,13\xc2\xa0miliarde de coroane, form\xc3\xa2nd 5,5% din PNB \xc8\x99i 9,3% din exporturi. \xc3\x8en domeniu lucreaz\xc4\x83 peste 110.000 de oameni \xe2\x80\x93 peste 1% din popula\xc8\x9bie. \xc3\x8en 2008, a existat o sc\xc4\x83dere a num\xc4\x83rului de turi\xc8\x99ti \xc3\xaen Praga, ce poate fi atribuit\xc4\x83 aprecierii coroanei cehe, care a f\xc4\x83cut \xc8\x9bara mai scump\xc4\x83 pentru vizitatori, \xc3\xaen compara\xc8\x9bie cu nivelul serviciilor disponibile._NEWLINE_Reputa\xc8\x9bia \xc8\x9b\xc4\x83rii a avut de suferit \xc8\x99i de pe urma relat\xc4\x83rilor despre suprataxarea practicat\xc4\x83 de taximetri\xc8\x99ti \xc8\x99i din cauza problemei furturilor din buzunare. Dup\xc4\x83 2005, primarul Prag\xc4\x83i, Pavel B\xc3\xa9m, a \xc3\xaencercat s\xc4\x83 \xc3\xaembun\xc4\x83t\xc4\x83\xc8\x9beasc\xc4\x83 reputa\xc8\x9bia ora\xc8\x99ului lu\xc3\xa2nd o atitudine mai ferm\xc4\x83 fa\xc8\x9b\xc4\x83 de infrac\xc8\x9biunile m\xc4\x83runte. Rata criminalit\xc4\x83\xc8\x9bii \xc3\xaen Cehia este \xc3\xaens\xc4\x83 una redus\xc4\x83._NEWLINE_Exist\xc4\x83 \xc3\xaens\xc4\x83 \xc8\x99i alte centre de activitate turistic\xc4\x83, \xc3\xaen afara Prag\xc4\x83i, care este principalul punct de intrare pentru turi\xc8\x99tii care viziteaz\xc4\x83 \xc8\x99i alte p\xc4\x83r\xc8\x9bi ale \xc8\x9b\xc4\x83rii, cum ar fi sta\xc8\x9biunile Karlovy Vary, Mari\xc3\xa1nsk\xc3\xa9 L\xc3\xa1zn\xc4\x9b \xc8\x99i Franti\xc5\xa1kovy L\xc3\xa1zn\xc4\x9b, castelele Karl\xc5\xa1tejn, \xc4\x8cesk\xc3\xbd Krumlov \xc8\x99i Lednice\xe2\x80\x93Valtice. \xc3\x8entre zonele naturale vizitate mai mult de turi\xc8\x99ti se num\xc4\x83r\xc4\x83 \xc4\x8cesk\xc3\xbd r\xc3\xa1j, \xc5\xa0umava \xc8\x99i Mun\xc8\x9bii Krkono\xc5\xa1e.\n_START_SECTION_\nMuzic\xc4\x83\n_START_PARAGRAPH_\nMuzica ceh\xc4\x83 \xc3\xae\xc8\x99i are r\xc4\x83d\xc4\x83cinile \xc3\xaen muzica bisericeasc\xc4\x83 veche de peste 1.000 de ani (primele referiri provin de la sf\xc3\xa2r\xc8\x99itul secolului al X-lea), \xc3\xaen muzica popular\xc4\x83 din Boemia, Moravia \xc8\x99i Silesia, \xc8\x99i \xc3\xaen tradi\xc8\x9bia muzicii clasice. De la \xc3\xaenceputurile muzicii culte, muzicienii \xc8\x99i compozitorii cehi au fost influen\xc8\x9ba\xc8\x9bi de folclor. Printre cei mai importan\xc8\x9bi compozitori cehi se num\xc4\x83r\xc4\x83 Adam Michna, Jan Dismas Zelenka, Josef Myslive\xc4\x8dek, Bed\xc5\x99ich Smetana, Leo\xc5\xa1 Jan\xc3\xa1\xc4\x8dek, Anton\xc3\xadn Dvo\xc5\x99\xc3\xa1k, Josef Suk, Bohuslav Martin\xc5\xaf, Erwin Schulhoff \xc8\x99i Petr Eben. Cel mai cunoscut festival de muzic\xc4\x83 este \xe2\x80\x9ePrim\xc4\x83vara de la Praga\xe2\x80\x9d (Pra\xc5\xbesk\xc3\xa9 jaro).\n_START_SECTION_\nLiteratura\n_START_PARAGRAPH_\nLiteratura ceh\xc4\x83 este literatura scris\xc4\x83 de cehi sau de locuitorii statului ceh, \xc3\xaen principal \xc3\xaen limba ceh\xc4\x83, de\xc8\x99i s-au folosit \xc8\x99i slavona, latina sau germana._NEWLINE_Literatura ceh\xc4\x83 se \xc3\xaemparte \xc3\xaen mai multe perioade principale de timp: Evul Mediu, perioada husit\xc4\x83; anii recatoliciz\xc4\x83rii \xc8\x99i barocului, Iluminismul \xc8\x99i rena\xc8\x99terea na\xc8\x9bional\xc4\x83 din secolul al XIX-lea, avangarda din perioada interbelic\xc4\x83, anii comunismului \xc8\x99i Prim\xc4\x83vara de la Praga, \xc8\x99i literatura postcomunist\xc4\x83. Unul dintre cei mai importan\xc8\x9bi scriitori cehi ai secolului al XX-lea este Milan Kundera._NEWLINE_Teatrul ceh \xc3\xae\xc8\x99i are r\xc4\x83d\xc4\x83cinile \xc3\xaen Evul Mediu. \xc3\x8en secolul al XIX-lea, teatrul a jucat un rol important \xc3\xaen rena\xc8\x99terea na\xc8\x9bional\xc4\x83 \xc8\x99i apoi, \xc3\xaen secolul al XX-lea, a devenit parte a teatrului european modern.\n_START_SECTION_\nBuc\xc4\x83t\xc4\x83ria\n_START_PARAGRAPH_\nBuc\xc4\x83t\xc4\x83ria ceh\xc4\x83 pune mult accent pe m\xc3\xa2ncarea cu carne. Carnea de porc este foarte frecvent\xc4\x83, dar se consum\xc4\x83 \xc8\x99i carne de vit\xc4\x83 \xc8\x99i de pui. Se mai servesc \xc8\x99i g\xc3\xa2sc\xc4\x83, ra\xc8\x9b\xc4\x83, iepure \xc8\x99i v\xc3\xa2nat. Pe\xc8\x99tele este rar, excep\xc8\x9bia ocazional\xc4\x83 fiind p\xc4\x83str\xc4\x83vul \xc8\x99i crapul, care se consum\xc4\x83 de Cr\xc4\x83ciun._NEWLINE_Berea ceh\xc4\x83 are o istorie lung\xc4\x83 \xc8\x99i important\xc4\x83. Prima fabric\xc4\x83 de bere este atestat\xc4\x83 la 1118 \xc8\x99i Cehia are cel mai mare consum de bere pe cap de locuitori din lume. Celebra bere de tip Pilsener a fost inventat\xc4\x83 \xc3\xaen ora\xc8\x99ul Plze\xc5\x88 din Boemia de vest, \xc8\x99i ora\xc8\x99ul \xc4\x8cesk\xc3\xa9 Bud\xc4\x9bjovice aflat mai la sud a dat numele altei beri, denumite Budweiser Budvar. \xc3\x8en afara acestor m\xc4\x83rci \xc8\x99i a altora majore, \xc3\xaen Republica Ceh\xc4\x83 exist\xc4\x83 fabrici mici independente care fabric\xc4\x83 beri de bun\xc4\x83 calitate \xc8\x99i care \xc3\xaencearc\xc4\x83 s\xc4\x83 continue vechea tradi\xc8\x9bie de producere a berii: \xc5\xa0ti\xc5\x99\xc3\xadn, Ch\xc3\xbdn\xc4\x9b, Oslavany, K\xc3\xa1cov. Turismul cre\xc8\x99te \xc3\xaencet \xc8\x99i \xc3\xaen jurul regiunii Moravia de Sud, unde se produce vin \xc3\xaencep\xc3\xa2nd cu Evul Mediu; circa 94% din podgoriile Cehiei sunt morave. \xc3\x8en afar\xc4\x83 de \xc8\x99libovi\xc8\x9b\xc4\x83, bere \xc8\x99i vin, cehii produc alte dou\xc4\x83 b\xc4\x83uturi alcoolice exclusiv cehe, Fernet Stock \xc8\x99i Becherovka._NEWLINE_Printre felurile de m\xc3\xa2ncare cehe se num\xc4\x83r\xc4\x83 carnea de porc cu col\xc8\x9buna\xc8\x99i de p\xc3\xa2ine \xc8\x99i varz\xc4\x83 c\xc4\x83lit\xc4\x83 Vep\xc5\x99ov\xc3\xa1, knedl\xc3\xadk, zel\xc3\xad, mu\xc8\x99chi de vit\xc4\x83 cu col\xc8\x9buna\xc8\x99i Karlsbad la aburi \xc8\x99i sosul de legume Sv\xc3\xad\xc4\x8dkov\xc3\xa1 na smetan\xc4\x9b, o varietate de gula\xc8\x99 de vit\xc4\x83 \xc8\x99i porc, br\xc3\xa2nz\xc4\x83 pr\xc4\x83jit\xc4\x83 Sma\xc5\xbe\xc3\xa1k sau cl\xc4\x83titele cu cartofi Brambor\xc3\xa1ky, pe l\xc3\xa2ng\xc4\x83 o mare varietate de c\xc3\xa2rna\xc8\x9bi specifici, pateuri, carne afumat\xc4\x83 \xc8\x99i alte m\xc3\xa2nc\xc4\x83ruri tradi\xc8\x9bionale. \xc3\x8entre deserturile cehe se num\xc4\x83r\xc4\x83 pr\xc4\x83jiturile tradi\xc8\x9bionale buchty and Kolache.\n_START_SECTION_\nSport\n_START_PARAGRAPH_\nSportul joac\xc4\x83 un rol \xc3\xaen via\xc8\x9ba multor cehi. Principalele sporturi populare din Cehia sunt fotbalul \xc8\x99i hocheiul pe ghea\xc8\x9b\xc4\x83, ambele atr\xc4\x83g\xc3\xa2nd o aten\xc8\x9bie sporit\xc4\x83 din partea mass-media \xc8\x99i a suporterilor. Tenisul este \xc8\x99i el un sport foarte urm\xc4\x83rit \xc3\xaen Cehia. \xc3\x8entre alte sporturi care au ligi \xc8\x99i structuri profesioniste \xc3\xaen \xc8\x9bar\xc4\x83 se num\xc4\x83r\xc4\x83 baschetul, voleiul, handbalul, atletismul \xc8\x99i hocheiul \xc3\xaen sal\xc4\x83. Na\xc8\x9bionala de hochei a ob\xc8\x9binut medalia de aur la Jocurile Olimpice de Iarn\xc4\x83 1998 \xc8\x99i a c\xc3\xa2\xc8\x99tigat \xc8\x99ase campionate mondiale, \xc3\xaentre care trei consecutive \xc3\xaentre 1999 \xc8\x99i 2001. \xc3\x8en total, \xc8\x9bara a c\xc3\xa2\xc8\x99tigat 10 medalii de aur la olimpiadele de var\xc4\x83 dup\xc4\x83 independen\xc8\x9b\xc4\x83 (plus 49 p\xc3\xa2n\xc4\x83 atunci ob\xc8\x9binute de Cehoslovacia) \xc8\x99i cinci medalii de aur (plus dou\xc4\x83 ca Cehoslovacia) la cele de iarn\xc4\x83. Cea mai mare performan\xc8\x9b\xc4\x83 a na\xc8\x9bionalei de fotbal dup\xc4\x83 separarea de Slovacia s-a \xc3\xaenregistrat la Campionatul European din 1996, c\xc3\xa2nd aceasta a ob\xc8\x9binut medaliile de argint dup\xc4\x83 ce a ajuns \xc3\xaen finala \xc3\xaen care a fost \xc3\xaenvins\xc4\x83 de Germania._NEWLINE_La tenis, Republica Ceh\xc4\x83 a produs juc\xc4\x83tori ca Ivan Lendl, de 8 ori campion de Grand Slam, finalistul de la Wimbledon din 2010 Tom\xc3\xa1\xc5\xa1 Berdych, campioana de la Wimbledon din 2011 Petra Kvitova, campioana de la Wimbledon din 1998 Jana Novotn\xc3\xa1, campioana de la dublu la Wimbledon 2011 Kv\xc4\x9bta Peschke \xc8\x99i de 18 ori campioana de Grand Slam Martina Navratilova.'